Gelyke Kanse vir behoud van Afrikaans | Oudtshoorn Courant
Gelyke Kanse vir behoud van Afrikaans
OUDTSHOORN NUUS - Daar is kommer oor die voortbestaan van Afrikaans en bekende Afrikaanssprekendes soos die alombekende Suid-Afrikaanse digter, Breyten Breytenbach, en vele ander bekendes - het 'n inisiatief begin om te verseker dat Afrikaans in die toekoms 'n volwaardige onderrigtaal aan die Universiteit van Stellenbosch sal bly.
Die groep belanghebbendes onder die benaming, Gelyke Kanse, voel sterk dat daar by die Universiteit van Stellenbosch (US) se taalbeleid gehou moet word. Die beleid behels breedweg, gelykberegtiging tussen Afrikaans en Engels as primêre tale van onderrig.
Die mede-stigters van die Gelyke Kanse-inisiatief bestaan uit talle prominente figure uit verskeie sektore. Benewens Breyten Breytenbach, is daar professore Herman Giliomee, Flip Smit, Christo Viljoen en Braam de Vries, adv. Jan Heunis en Ebbe Dommisse wat hul ten gunste hiervan uitgespreek het.
Hierdie persone het ook 'n beswaarskrif opgestel wat die teenkanting teen die voorgestelde nuwe taalbeleid verwoord. Hulle en ander belanghebbendes bepleit 'n gelyke kans vir Afrikaans aan die US. Hul maak voorstelle vir 'n toelatings- en taalbeleid wat sal verseker dat Afrikaans in die toekoms 'n volwaardige onderrigtaal aan die US sal wees.
Breytenbach het aan die US-rektor en visekanselier prof. Wim de Villiers in 'n protesbrief aangedui: "Dit is nou die tyd om moedig, kreatief, vindingryk, onbevooroordeeld en inklusief te wees."
Breytenbach moedig die publiek aan om ook deel van die inisiatief te word. Prof. De Villiers, het gesê dit is nie die US se verantwoordelikheid om die voortbestaan van Afrikaans te waarborg nie. Hy het bygevoeg: "Die meeste studente is Engels en minder as 'n derde wil in Afrikaans onderrig ontvang."
Die US se kommunikasie-afdeling voer aan die bestaande taalbeleid en taalplan wat in 2014 goedgekeur is, maak reeds voorsiening vir parallelmedium-onderrig in Afrikaans en Engels, veral in die modules met baie studente.
Die Gelyke Kanse- inisiatief het ten slotte gesê: "Veeltaligheid is 'n voorreg en 'n kans. Trouens, die US behoort die leidende rol te kan neem in die ontwikkeling en bevordering van ander inheemse tale, en om mee te begin die tale wat in die streek aanwesig is en gebruik word en waarvoor daar praktiese behoeftes bestaan."
Die US-bestuur versoek kommentaar en besware teen die nuwe taalbeleid teen 22 April, en die Gelyke Kanse-inisiatief sal teen daardie datum soveel as moontlik belangstellendes op hul lys wil hê.
Besoek die Gelyke Kanse-inisiatief se webtuiste www.gelykekanse.com, waar die volledige opebrief aan die rektor ook besigtig kan word. Praat saam op die sosiale media-platforms; Facebook, Twitter (@GelykeKanse) en Instagram (@GelykeKanse).
Posted on: 08:00 Sat, 16 April 2016